KIRJALLINEN KYSYMYS E-0050/03

esittäjä(t): Bart Staes (Verts/ALE) komissiolle

(21. tammikuuta 2003)

Aihe: Komission jäsenen David Byrnen ja kansainvälisen autoliiton välinen kirjeenvaihto tupakkamainoksista

Kansainvälisen autoliiton puheenjohtajan Max Moselyn kuluttaja-asioista vastaavalle olevan komission jäsenelle David Byrnelle 13. joulukuuta 2002 osoittaman kirjeen kopiosta käy ilmi, että Mosleyn mielestä Byrne ei ottanut ollenkaan huomioon sponsorien merkitystä autourheilulle, kun tupakanmainostusta koskeva eurooppalainen kielto säädettiin alkavan 31. heinäkuuta 2005. Euroopan tuomioistuimen kumoamassa vuoden 1998 direktiivissä tämä päivämäärä oli vielä 1. lokakuuta 2006. Mosley korostaa sponsorien tärkeyttä autourheilulle ja antaa ymmärtää rivien välissä, että Formula-kilpailuja ei järjestettäisi Euroopassa pitkään aikaan. Välillä hän kirjoittaa aggressiivisesti ja pitää komissaari Byrneä henkilökohtaisesti ja täydellisesti vastuullisena.

Mosleyn kirjeen mukaa kansainvälinen autoliitto ja komissio, erityisesti komission jäsen Byrne, ovat olleet tiiviissä kanssakäymisessä tupakanmainostusta koskevan kiellon alkamisajankohdasta. Mosley kirjoittaa muun muassa, että hän ilmoitti joulukuussa 2001 kirjeessään komission jäsenelle Byrnelle talleille annetut ohjeet ja kansainvälisen autoliiton huolestuneisuuden siitä, että kiellon aikaistaminen vaarantaa vuonna 2006 voimaan tulevan kansainvälisen kiellon. Mosleyn mukaan komission jäsen vastasi hänelle, että hän oli tietoinen ongelmasta ja että parlamentin ja neuvoston olisi vielä ilmaistava kantansa ajankohdasta, jolloin kielto tulee voimaan. Komission jäsenen ja hänen vastuussaan olevien yksikköjen kanssa käytyjen neuvottelujen tuloksena kansainvälistä autoliittoa kehotettiin lobbaamaan Euroopan parlamenttia, jotta ajankohta siirrettäisiin vuoteen 2006.

Mosley katsoo lopuksi, että EU:n tapa toimia on esteenä kansainväliselle tupakanmainostuskiellolle, koska yhteisöön kuulumattomat valtiot hyötyvät epäselvyyksistä, ja ne pystyvät järjestämään tilaisuuksia, joissa ei ole sponsorointikieltoa. Mosly toivoo, että Maailman terveysjärjestön yleissopimuksella onnistutaan luomaan yhtäläiset kilpailusäännöt, joita tarvitaan kiireimmiten maailmanlaajuisesti.

Voiko komissio kertoa, onko Mosleyn käsitys tapahtuneesta todenmukainen? Ovatko komission jäsen Byrne ja hänen asiasta vastaavat yksikkönsä todella kehottaneet lobbaamaan Euroopan parlamenttia ja neuvostoa?

Mitä näkökantaa komissio aikoo puolustaa WHO:ssa?

Mitä aloitteita komissio on tehnyt, jotta Euroopan kansalaisia suojeltaisiin kieltämällä tupakanmainostus ja jotta tupakanviljelyn tukia leikattaisiin?

David Byrnen komission puolesta antama vastaus

(24. helmikuuta 2003)

Kansainvälisen autoliiton (FIAn) puheenjohtaja Max Mosley on useaan kertaan ilmaissut terveys- ja kuluttaja-asioista vastaavalle komission jäsenelle ja tämän henkilökunnalle huolensa tupakkatuotteiden mainontaa ja sponsorointia koskevien jäsenvaltioiden lakien, asetusten ja hallinnollisten määräysten lähentämisestä annetun direktiiviehdotuksen(1) täytäntöönpanopäivästä.

Kullakin kerralla FIAlle ilmoitettiin, että neuvosto ja parlamentti kävivät tästä asiasta keskusteluita osana tavanomaista yhteispäätösmenettelyä.

Parlamentin oikeudellisten ja sisämarkkina-asioiden valiokunnan mietintö, joka esitettiin äänestettäväksi 20. marraskuuta 2002 pidetyssä täysistunnossa, sisälsi kaksi tarkistusta, jotka olivat FIAn näkemysten mukaisia. Terveys- ja kuluttaja-asioista vastaava komission jäsen oli ilmoittanut Euroopan parlamentille, että komissio olisi valmis hyväksymään tällaiset tarkistukset. Parlamentti ei kuitenkaan hyväksynyt niistä kumpaakaan.

Maailman terveysjärjestön (WHO:n) tupakoinnin torjuntaa koskevasta puiteyleissopimuksesta käydyissä neuvotteluissa monet maat korostivat olevansa valmiita kieltämään tupakkatuotteiden mainonnan ja sponsoroinnin. Komissio kannattaa tätä näkemystä ja aikoo tehdä kaikkensa sen varmistamiseksi, että lopullinen lainsäädäntöteksti kuvastaa nykyistä yhteisön lainsäädäntöä tällä alalla. Se, että yhteisö päätti kieltää tupakkayrityksiltä urheilutapahtumien sponsoroinnin, osoittaa selkeästi, että yhteisö on vakaasti sitoutunut tupakoinnin torjuntaan, mikä toivottavasti saa muutkin maat tekemään samoin.

Tiedonannossaan Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia(2) komissio painotti tarvetta mukauttaa vuonna 2002 tehtävän tupakkajärjestelmän arvioinnin jälkeen yhteisön järjestelmää niin, että tupakanviljelyyn myönnettävät tuet lopetetaan vähitellen ja samalla toteutetaan toimenpiteitä, joilla

autetaan tupakankasvattajia ja tupakantuotantoon osallistuvia työntekijöitä löytämään muita tuloja ja muuta taloudellista toimintaa. Komissio esitti vastaavasti neuvostolle ja parlamentille ehdotuksen(3), jossa mainittiin yksiselitteisesti tupakanviljelyyn myönnettävien tukien lopettaminen vähitellen. Sekä parlamentti että neuvosto vastustivat tällaisen maininnan sisällyttämistä tekstiin.

(1) EYVL C 270 E, 25.9.2001.

(2) KOM(2001) 264 lopullinen.

(3) Ehdotus: neuvoston asetus tupakanlehtien jäsenvaltiokohtaisten palkkioiden ja takuukynnysten vahvistamisesta lajikeryhmittäin satovuosiksi 2002, 2003 ja 2004 sekä asetuksen (ETY) N:o 2075/92 muuttamisesta, KOM(2001) 684 lopullinen.